**KAUZA ESZTERHÁZY**

Keď starý barón Eszterházy ráčil zistiť, že už nemá dosť síl, aby splodil akéhokoľvek potomka, nieto ešte syna, dohodol sa s mladou barónkou – svojou manželkou – že prestanú spolu obcovať. Barónka, ktorá bola dovtedy vždy svojmu manželovi verná, zosmutnela a obliekla si tmavé rúcho, aby sa už nikomu nepáčila a aby ju ani náhodou nikto už nepovažoval za žiadúcu. Veď vernosť je najväčšia cnosť manželky najmä vtedy, keď jej manžel už prežil 90 zím a ona len 32.

Jeho Milosť barón však nemal potomka. Teda – živého. Jeho deti z prvého manželstva už pomreli, vnúčeniec sa nedožil. A s mladou barónkou Amáliou, s ktorou sa z lásky oženil ako 80 ročný, sa mu nedarilo splodiť potomka. Spočiatku si myslel, že je neplodná, ale pred rokom si našiel mladú milenku a sklamal natoľko, že ho skoro vysmiala, meštianka jedna. Zavrel jej ústa mešcom zlata a rozhodol sa, že sa už nebude pokúšať o dieťa. Veď v jeho veku pri tom už aj umrieť mohol.

Ale obľúbeného lovu sa vzdať nechcel. Jazdec bol dobrý a aj vo svojom pokročilom veku sa dobre udržal v sedle. A tak usporiadal na jeseň roku Pána 1633 na svojom panstve hon na jelene. Pozval si všetko panstvo z okolia a keďže mal veľa známych a priateľov, tak sa aj dostavili v hojnom počte. Lenže nie je lov ako lov. Jeho Milosť si v trysku na koni nevšimla konár stromu a spadla. A bol by na panstve smútok, nebyť neznámeho mládenca, ktorý sa odkiaľsi vynoril, ranu na hlave barónovi obviazal a do kaštieľa ho dopravil. Ten mládenec sa volal Július a pochádzal vraj z Levoče. Bol to mladík, ešte sa ani neholil, tvár mal poďobanú od kiahní, postavu driečnu, takmer ženskú. Joj – ale šikovný bol. Ranu ošetril lepšie ako felčiar. Jeho Milosť ani horúčku nedostala. Čoskoro bola zasa zdravá.

Kým sa barón liečil, Július ostal v kaštieli. Dobre ho nachovali, ubytovali a barón ho štedro odmenil. Keď sa Jeho Milosť vyliečila, ponúkla Júliusovi dokonca miesto komorníka, ktoré on s vďakou prijal. A keďže bol šikovný, vľúdneho vystupovania, stal sa barónovým dôverníkom a ten sa po čase rozhodol, že ho adoptuje. So súhlasom barónky vyhotovil príslušné listiny, dal ich úradne potvrdiť a z neznámeho komorníka Júliusa sa stal mladý barón Eszterházy. Boli by všetci šťastní, keby nebolo krutého Turka. Dokonca hranice panstva baróna Eszterházyho boli ohrozené. Bolo treba narukovať a mladý pán Július musel do armády. Len veľmi nerád opúšťal „rodné“ panstvo, ale služba vlasti bola silnejšia ako rodinné puto. Preto Jeho Milosť dala svojmu adoptívnemu synovi otcovské rady, do vrecka plné mešce zlata a vypravila ho do boja. A modlila sa, aby sa jej vrátil živý. Ešte nikdy mladého pána nevideli bojovať, nebol veľmi zdatný ani obratný v boji s mečom, ale vlasť volala, navyše Turek na hraniciach panstva hrozil. Preto starého baróna neprekvapilo, že jeho adoptívneho syna po pol roku doviezli domov raneného. Akýsi Turek na fronte ho v boji dosekal šabľou. Mladý pán bol ťažko ranený, ale živý. Zvláštne bolo, že si rany nedal ošetriť armádnemu felčiarovi, ale ponáhľal sa domov. Ihneď preto k nemu privolali lekára a aj keď sa mladý pán vzpieral, musel sa nechať prezrieť. Lekár však po vyšetrení oznámil Jeho Milosti okrem stavu zranení jeho syna aj správu, po ktorej starého baróna ranila mŕtvica – mladý pán Július bol žena. Lekár síce barónovi okamžite chcel pomôcť, ten však túto správu už nerozdýchal. Jeho vdova, barónka Amália si zaplatila najlepších advokátov z Pešti, ktorí „Júliusa“ zažalovali. Začalo sa súdne konanie...

**ÚLOHY:**

1. Určite vecne, funkčne a miestne príslušný súd, ktorý bude prípad prejednávať.

2. Charakterizujte bratskú a synovskú adopciu podľa uhorského feudálneho práva a ich právne následky.

3. Vypracujte obžalobu a obhajobu s presnou právnou kvalifikáciou veci.